Imtella' Marzu 19, 2021 - Aġġornata 19 Ta' Marzu, 2021 9:09pm Rapport: Tony Dimech Il-Kap tal-Oppożizzjoni u tal-Partit Nazzjonalista Bernard Grech qal li kieku l-Gvern ħa azzjoni f'waqtha biex irażżan l-imxija tal-Covid, kien ikun bħal pajjiżi ohra li kienu bil-għaqal u llum qed jaħsbu biex jiftħu mill-ġdid u jneħħu r-restrizzjonijiet. F'intervista fuq NET TV, Dr Grech qal li se jara kif ikabbar l-introjtu tal-Partit Nazzjonalista biex jipprepara għall-elezzjoni ġenerali li jmiss b'fond li se jkun qed jiffinanzja l-kampanja elettorali. Il-Kap tal-Oppożizzjoni u tal-Partit Nazzjonalista sostna li l-pajjiż reġa' jinsab fis-sitwazzjoni attwali tal-Covid għax il-Prim Ministru bagħat messaġġi ħżiena u ma ħax azzjoni f'waqtha. Dr Grech qal li l-Prim Ministru kien jaf bil-varjant tal-coronavirus f'Diċembru li għadda u qal li dak iż-żmien il-Gvern ma rrikonoxxiex il-problema u ma għamel xejn. F'intervista rrekordjata mal-editur tal-gazzetta Illum, Albert Gauci Cunningham, li xxandret fuq NET TV, Dr Grech qal li l-konsegwenzi qed isofrihom il-poplu Malti partikolarment l-anzjani, l-istudenti, il-ħaddiema u n-negozji. Fakkar li għax pajjizi oħra kienu bil-għaqal illum qed jaħsbu biex jiftħu mill-ġdid filwaqt li aħna ninsabu magħluqin. Dwar l-istħarriġ tal-opinjoni pubblika Dr Grech qal li l-Partit Nazzjonalista kapaċi jirbaħ l-elezzjoni, iżda l-Kap Nazzjonalista qal li bħalissa l-partit huwa iktar iffukat fuq saħħet in-nies. Dr Grech qal li l-Partit Nazzjonalista fl-Oppożizzjoni għandu l-għan li jiggverna tant li se jibqa' joħroġ proposti biex titjieb il-ħajja tal-poplu f'diversi oqsma, fosthom fl-ambjent, l-enerġija u l-ekonomija. Mistoqsi dwar id-dejn li għandu l-Partit Nazzjonalista, Dr Grech wieġeb li huwa wiret din is-sitwazzjoni u qed jara kif jitħallas l-ammont dovut filwaqt li l-obbligi qed jiġu onorati. Il-Kap Nazzjonalista qal li se jara kif ikabbar l-introjtu tal-Partit Nazzjonalista biex jipprepara għall-elezzjoni ġenerali li jmiss b'fond li se jkun qed jiffinanzja l-kampanja elettorali. Dwar it-taxxi tal-kumpaniji Dr Grech qal li l-Partit Nazzjonalista ser jibqa' jinsisti li l-qasam tat-tassazzjoni jibqa' kompetenza ta' pajjiżna, anke jekk skont il-Kap Nazzjonalista l-Ministru tal-Finanzi qed jindika li se jċedi l-armi. Dr Grech qal li ma għandu ebda problema bil-ħaddiema barranin iżda qal li jekk jerġa' jkollna influss ta' ħaddiema dan irid isir bi pjan. Saħaq iżda li kull min jiġi jrid jirrispetta l-liġijiet u t-tradizzjonijiet ta' pajjiżna.